हङकङकाे रेस्टुरेन्टमा आगलागी हुँदा ७ नेपालीको मृत्यु
स्थानीय समयानुसार आइतबार साँझ हङकङको याउमातेईस्थित एक नेपाली रेस्टुरेन्टमा आगलागी हुँदा ७ जना नेपालीको मृत्यु भएको छ । हङकङस्थित नेपाली वाणिज्य दूतावासबाट हिँडेर करिब २० मिनेटमा पुगिने र नेपालीहरूको बाक्लो बसोबास रहेको जोडन एरियाको एउटा रेस्टुरेन्टमा आगलागी हुँदा यो मानवीय क्षति भएको हो ।
बेइजिङ — स्थानीय समयानुसार आइतबार साँझ हङकङको याउमातेईस्थित एक नेपाली रेस्टुरेन्टमा आगलागी हुँदा ७ जना नेपालीको मृत्यु भएको छ । हङकङस्थित नेपाली वाणिज्य दूतावासबाट हिँडेर करिब २० मिनेटमा पुगिने र नेपालीहरूको बाक्लो बसोबास रहेको जोडन एरियाको एउटा रेस्टुरेन्टमा आगलागी हुँदा यो मानवीय क्षति भएको हो ।आगलागीमा एकजना सामान्यसहित १० जना गम्भीर घाइते भएका हुन् । प्रारम्भिक जानकारी अनुसार मृतकहरू बाग्लुङका रहेका छन् । हङ्कङको साउथ चाइना मर्निङ पोस्टले जन्मदिन मनाउने क्रममा यो दुर्घटना भएको लेखेको छ । बेइजिङस्थित नेपाली दूतावासले जन्मदिन वा दिपावलीको रमझमको बेलामा चुरोट वा मैनबत्तीको आगो सिलिङमा सल्किएपछि आगलागी भएको हुनसक्ने बताएको छ । आगलागी भएको रेस्टुरेन्ट ४ वर्षअघिदेखि दर्ता नभएर चलिरहेको र नेपालीहरू भेला हुने अनौपचारिक थलोजस्तो बनेको थियो। सो रेस्टुरेन्टमा मानिस निस्किने एउटा मात्रै ढोका भएकाले उद्धारमा ढिलाइ भएको हुनसक्ने बेइजिङस्थित नेपाली दूतावासका मिनिस्टर सुशील लम्सालले बताए । लम्साल यसअघि सन् २००७ देखि २०१० सम्म त्यहाँ वाणिज्यदूत थिए । घाइतेहरूको विभिन्न अस्पतालमा उपचार भइरहेको छ । हङकङस्थित वाणिज्य दूतावासले स्थानीय प्रहरीसँग समन्वय गरिरहेको जनाएको छ तर मृतकको पूरा विवरण प्रहरीले सोमबार अपराह्नसम्म उपलब्ध गराइएको थिएन ।